ET Euroopa Liidu Teataja C 187/13

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase muutmistaotluse avaldamine

(2018/C 187/08)

Käesoleva dokumendi avaldamine annab õiguse esitada vastuväiteid vastavalt Euroopa Parlamendi ja nõukogu määruse (EL) nr 1151/2012 artiklile 51 (1).

KAITSTUD PÄRITOLUNIMETUSE/KAITSTUD GEOGRAAFILISE TÄHISE TOOTESPETSIFIKAADI OLULISE MUUDATUSE HEAKSKIITMISE TAOTLUS

Muudatuse heakskiitmise taotlemine kooskõlas määruse (EL) nr 1151/2012 artikli 53 lõike 2 esimese lõiguga

„MAHÓN-MENORCA“

ELi nr: PDO-ES-0083-AM02 – 15.6.2017

KPN ( X ) KGT ( )

1. Taotlejate rühm ja õigustatud huvi

Consejo Regulador de la Denominación de Origen Protegida ‘Mahón-Menorca’ [kaitstud päritolunimetuse „Mahón-Menorca“ reguleeriv asutus] Ctra. Des Grau, km. 0,5 07700-Mahón (Menorca) Baleares ESPAÑA Tel +34 971362295 E-post: quesomahon@infotelecom.es.

Tootjaid ja töötlejaid kaitstud päritolunimetuse kaitse, garanteerimise ja edendamisega seotud küsimustes esindav asutus.

2. Liikmesriik või kolmas riik

Hispaania

3. Tootespetsifikaadi osa, mida muutmine hõlmab:

— ☐ Toote nimetus — ☒ Toote kirjeldus — ☐ Geograafiline piirkond — ☐ Päritolutõend — ☐ Tootmismeetod — ☐ Seos piirkonnaga — ☒ Märgistus — ☐ Muu (täpsustada)

4. Muudatus(t)e liik

— ☐ Registreeritud KPNi või KGT tootespetsifikaadi muudatus, mis on määruse (EL) nr 1151/2012 artikli 53 lõike 2 kolmanda lõigu kohaselt oluline. — ☒ Sellise registreeritud KPNi või KGT tootespetsifikaadi muudatus, mille koonddokumenti (või sellega võrdväärset) ei ole avaldatud ja mida ei käsitleta määruse (EL) nr 1151/2012 artikli 53 lõike 2 kolmanda lõigu kohaselt väikese muudatusena.

5. Muudatus(ed)

5.1. Muudatus

Spetsifikaadi B osa („Toote kirjeldus“) muudetakse alljärgnevalt:

— kaaluvahemiku muutmine: 0,6–4 kg varasema 1–4 kg asemel.

Hõlmatud juustude kaaluvahemikku on muudetud – ülempiiriks jääb 4 kg, kuid alampiir on endise 1 kg asemel 0,6 kg.

Varasem tekst: „Kaal: 1–4 kg.“

Asendav tekst: „Kaal: 0,6–4 kg.“

Põhjendus

Toote kaaluvahemikku on muudetud, kuna viimastel aastatel on olulises turusegmendis kasvanud nõudlus väiksemate juustude järele.

0,6–1 kg kaaluvatel juustudel peavad olema kõik muud kaitstud päritolunimetuse „Mahón-Menorca“ spetsifikaadis sätestatud omadused.

Seetõttu korraldati Baleaaride ülikooli keemiateaduskonnas uuring eesmärgiga kindlaks teha, kas väiksemate juustude organoleptilised omadused (aroom, tekstuur ja maitse) jäävad samaks. Selleks analüüsiti proove juustudest, mille olid kooskõlas spetsifikaadiga valmistanud kaitstud päritolunimetuse „Mahón-Menorca“ all registreeritud ettevõtjad ja mis kaalusid enam kui 0,6 kg ja vähem kui 1 kg, ning kontrolliti juustude toorainet, tootmistingimusi ja laagerdumist.

Uuringu eesmärk oli ühelt poolt kindlaks teha, kas kaitstud päritolunimetuse „Mahón-Menorca“ all registreeritud ettevõtjate valmistatud vähem kui 1 kg kaaluvatel juustudel on teistsugused organoleptilised omadused kui kaitstud päritolunimetusega hõlmatud juustudel, ning teiselt poolt analüüsida juustude laagerdumisastet keskmise niiskusesisalduse, niiskuse jaotumise (niiskusomadused) ja tekstuuri põhjal. Peale selle hinnati, kui palju aega kulus selleks, et saavutada vähem kui 1 kg kaaluvatel juustudel sama laagerdumisaste nagu kaitstud päritolunimetusega „Mahón-Menorca“ hõlmatud juustudel.

Uuringus järeldati, et 0,6–1 kg juustude organoleptilised omadused ei erinenud kaitstud päritolunimetusega hõlmatud juustude omadustest. Samuti täheldati, et 0,6–1 kg juustude keskmine niiskusesisaldus ja ka laagerdumisaste oli samasugune nagu kaitstud päritolunimetusega „Mahón-Menorca“ hõlmatud juustudel.

Seetõttu on leidnud kinnitust, et juustude kaalu alampiiri langetamine tasemele 0,6 kg ei mõjuta spetsifikaadis sätestatud omadustele vastavust.

5.2. Muudatus

Spetsifikaadi H osa („Märgistus“) muudetakse alljärgnevalt:

— kaitstud päritolunimetuse „Mahón-Menorca“ logo ja märgistuse tüübi muutmine.

Varasem tekst: inimtoiduks ettenähtud juustul peab olema numbriga varustatud lisamärgis, mille on välja andnud kontrolliasutus. Kehtestatud on kaht eri tüüpi lisamärgised – üks lisamärgis juustu „Mahón“ ja teine juustu „Mahón Artesano“ jaoks.

Asendav tekst: inimtoiduks ettenähtud juustu märgistusel peab olema kaitstud päritolunimetuse logo ja kontrollnumber:

Põhjendus

Kaitstud päritolunimetuse logo on toote äratundmise hõlbustamiseks muudetud; kasutusele võetud uus kujundus on selgem, mis teeb logo tarbijatele rohkem äratuntavaks.

Teisalt on nõue, et logo peab olema kantud kontrolliasutuse välja antud lisamärgisele, asendatud valikuvõimalusega esitada logo toote märgistusel.

KOONDDOKUMENT

„MAHÓN-MENORCA“

ELi nr: PDO-ES-0083-AM02 – 15.6.2017

KPN ( X ) KGT ( )

1. Nimetus

„MAHÓN-MENORCA“

2. Liikmesriik või kolmas riik

Hispaania

3. Põllumajandustoote või toidu kirjeldus

3.1. Toote liik

Klass 1.3. Juustud

3.2. Punktis 1 esitatud nimetusele vastava toote kirjeldus

Tegemist on pressjuustuga, mis on valmistatud holsteini, mahonesa/menorquina ja/või alpi pruuni tõugu lehmadelt saadud täispiimast, millele võidakse lisada menorquina tõugu lammastelt saadud piima maksimaalses vahekorras 5:100.

Kaitstud on kahte sorti juustud: juustu „Mahón-Menorca Artesano“ valmistatakse käsitöönduslikes juustumeiereides toorpiimast ning juustu „Mahón-Menorca“ tööstuslikes juustumeiereides piimast, mida on teatavate meetoditega ja/või säilivuse tagamiseks töödeldud.

Mõlema juustusordi jaoks on kehtestatud kaks tähistust: „semicurado“ (poollaagerdunud), kui juust on laagerdunud vähem kui 150 päeva, ja „curado“ (laagerdunud), kui juust on laagerdunud kauem, võttes arvesse, et juustu „Mahón-Menorca Artesano“ minimaalne laagerdumisaeg on 60 päeva.

Laagerdunud juustul on järgmised keskmised omadused.

Kuju: kumerate nurkade ja servadega risttahukas, mille põhitahud on ruudud ja külgtahud ristkülikud.

Kõrgus: 5–9 cm.

Kaal: 0,6–4 kg.

Koorik on tiheda rasvase konsistentsiga ja selle värvus varieerub kollasest kollakaspruunini; käsitööjuustu pealispinnal on marliriide (fogasser) voltide jäljed.

Juustumass on tihke konsistentsiga, jääb lõikamisel terveks ning värvuselt on see elevandiluuvalge.

Maitses on tunda kerget happesust, piimale omaseid nüansse ning curado-juustudel tugevat pikantsust, mis laagerdumisel tugevneb. Juustumassis on vähesel määral auke, mis on enam-vähem ümmargused, paiknevad ebakorrapäraselt ning on erineva suurusega (mitte suuremad herneterast).

Rasvasisaldus kuivaines on vähemalt 38 %; kuivaine üldsisaldus vähemalt 50 %.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

Kariloomi toidetakse kooskõlas traditsiooniliste tavadega piirkonna parimatel karjamaadel.

Looduslikud rohumaad asuvad peamiselt maa-aladel, mida varem kasutati põlluharimiseks. Nüüdseks on põlluharimine sealsetel aladel asendunud loomakasvatusega. Tegemist on iseeneslikult kujunenud, tiheda kõrge rohukattega aladega, kus domineerivad kõrge toiteväärtusega kõrrelised heintaimed ja liblikõielised.

Peamised kasvatatavad söödataimed on kroon-magusristik, oder, kaer, mais, ristik ja raihein.

Karjatamisperiood kestab enamasti novembrist maini. Haljassööda ülejääk tehakse kevadel (aprillist maini) siloks või heinaks, et toita kariloomi ajal, mil karjamaad on kidurad. Sellele söödale lisatakse kontsentraate ja kõrvalsaadusi.

Võttes arvesse sademete hulga ja eeskätt sademete jaotuse kõikumist aasta jooksul, samuti tuule tugevust (tugev põhjatuul ehk tramontana), on raske tagada, et igal põllumajandushooajal söövad loomad ainult saare karjamaadelt saadud sööta. Igal juhul on 70 % kariloomade söötmiseks kasutatavast söödast kasvatatud Menorca saarel.

3.4. Täpsustage tootmise erietapid, mis peavad toimuma määratletud geograafilises piirkonnas

Piima tootmine ning juustu valmistamine ja laagerdumine peab toimuma geograafilises piirkonnas, mis hõlmab kogu Menorca saart.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

—

3.6. Sellise toote märgistamise erieeskirjad, millele registreeritud nimetus viitab

Märgisel peab olema järgmine tekst: Queso ‘Mahón-Menorca’ (juust „Mahón-Menorca“).

Inimtoiduks ettenähtud juustu märgistusel peab olema kaitstud päritolunimetuse logo ja kontrollnumber:

4. Geograafilise piirkonna täpne määratlus

Piirkond, kus peab toimuma piima tootmine ning juustu valmistamine ja laagerdumine, on Menorca saar. Menorca asub Mallorca saarest 18 meremiili ja Barcelonast 130 meremiili kaugusel ning selle koordinaadid on 39° 48′ kuni 40° 05′ põhjalaiust ja 3° 47′ kuni 4° 20′ idapikkust.

5. Seos geograafilise piirkonnaga

5.1. Geograafilise piirkonna eripära

Tänu pinnase- ja kliimatingimustele, eelkõige tuule mõjule, on loomakasvatus Menorcal alati olnud olulisemal kohal kui põlluharimine.

Menorca saare pindala on ligikaudu 689 km2 ning saare võib jagada kaheks piirkonnaks: põhjapoolne Tramontana, mis on mägisem, ning lõunapoolne Migjorn, kus pinnamood on tasasem ja ühtlasem, kuid sügavamate jäärakutega. Saare kõrgeim punkt on Monte Toro (358 m).

Kliima on mahe ja temperatuur ei ületa suvel 34 °C ega lange talvel alla 5 °C. Keskmine temperatuur on suvel 23 °C ja talvel 10 °C.

Aasta keskmine sademete hulk on veidi üle 600 mm. Sademete hulk koos mere lähedusest tuleneva suhteliselt suure õhuniiskusega, mis tekitab maapinnal rohkelt kastet, tagab karjamaadel sööda peaaegu 20 000 veisele, kellest ligikaudu 15 000 on piimalehmad.

Karjatamisperiood kestab novembrist maini. Haljassööda ülejääk tehakse kevadel (aprillist maini) siloks või heinaks, et toita kariloomi ajal, mil karjamaad on kidurad.

Taimestik koosneb peamiselt kroon-magusristikust, raiheinast, orasheinast, odrast, kaerast, ristikust ja karjamaa-raiheinast.

Põllumajandusmaa on jaotatud üksusteks, mida nimetatakse llocs. Iga sellist põllumajanduslikku majapidamist haldab enamasti üks perekond, kes elab kohapeal, harib maad ja tegeleb karjakasvatusega kooskõlas traditsiooniliste tavadega.

Menorca maastikku ilmestab suurema osa aastast kooslus rohelise eri varjunditest – tingituna põllukultuuridest, karjamaadest ja metsadest, mida eraldab tihe kivimüüride võrgustik. Kivimüüride rajamisega on tõhusalt ära kasutatud saare õhukest pinnast ja rohkeid kaljupaljandeid ning need müürid hõlbustavad loomakasvatust kui piirkonna peamist tegevusala. Saare kivimüüride kogupikkus on hinnanguliselt 15 000 kilomeetrit. Müüridega eraldatud tarandikud (ehk tanques) võimaldavad portsjonkarjatamist ja karjatamiseks vajamineva tööjõu vähendamist.

5.2. Toote eripära

Juust „Mahón-Menorca“ on risttahukakujuline (põhitahud ruudud, külgtahud ristkülikud) kumerate servade ja nurkadega juustuplokk. Kooriku värvus varieerub kollasest kollakaspruunini. Maitses on tunda kerget happesust, piimale omaseid nüansse ning curado-juustudel tugevat pikantsust, mis laagerdumisel tugevneb.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel

Füüsilist keskkonda kujundab vahemereline kliima ning aasta keskmine sademete hulk on veidi üle 600 mm. Lisaks sellele on piirkonnas tänu mere lähedusele suhteliselt suur õhuniiskus, mis tekitab maapinnal rohkelt kastet. Kõik need tingimused võimaldavad saada hea kvaliteediga sööta, tänu millele on seda põhisöödana saavate loomade piimal ja nende piimast valmistatud juustul eriomased füüsikalis-keemilised ja organoleptilised omadused, mis on iseloomulikud kõnealust tüüpi juustule.

Juustu eriline kuju tuleneb traditsioonilisest kalgendi vormimise meetodist – kalgend asetatakse ruudukujulisele marliriidele (fogasser), mis neljast nurgast üles riputatakse.

Juustu „Mahón-Menorca Artesano“ puhul hõõrutakse laagerdumise ajal kooriku pinda või, oliiviõli või oliiviõli ja paprikapulbri seguga. Seda tehakse laagerdumisprotsessi ajal mitu korda, et takistada juustukooriku äkilist kuivamist, samuti annab see juustule eriomase värvuse ja välisilme.

Viide tootespetsifikaadi avaldamisele

(viitemääruse artikli 6 lõike 1 teine lõik)

http://www.caib.es/sites/qualitatagroalimentaria/es/formatge_mahon-menorca-46241

(1) ELT L 343, 14.12.2012, lk 1.